
Πέμπτη, 13 Αυγούστου 2026
ΔΕΛΤΙΟ ΤΥΠΟΥ
Σύλληψη αλλοδαπού στην Ηγουμενίτσα για κατοχή πλαστών εγγράφων και για παράβαση της νομοθεσίας «Περί όπλων» – Σύλληψη ημεδαπού στα Νέα Μουδανιά
Τις βραδινές ώρες χθες, στελέχη του Γραφείου Ασφάλειας της Λιμενικής Αρχής της Ηγουμενίτσας προέβησαν στη σύλληψη ενός 67χρονου αλλοδαπού (υπήκοος Αλβανίας) για παράβαση των άρθρων 24 παρ. 6 του Ν.5038/2023 (ΦΕΚ 81Α’) «Κατοχή ή χρήση παράνομων ταξιδιωτικών εγγράφων», 83 παρ. 1 του Ν.3386/05 (ΦΕΚ 212Α’) «Παράνομη είσοδος-έξοδος από τη χώρα», 216 του Π.Κ. «Πλαστογραφία» και των διατάξεων του Ν.2168/1993 (ΦΕΚ 147Α’) «Περί όπλων». Ειδικότερα, σε έλεγχο που διενεργήθηκε στον επιβατικό σταθμό του λιμένα εξωτερικού στην Ηγουμενίτσα, ο ανωτέρω κατείχε και επέδειξε πλαστά ταξιδιωτικά και ταυτοποιητικά έγγραφα, με σκοπό να μεταβεί παράνομα στο εξωτερικό. Σε περαιτέρω έλεγχο, στις χειραποσκευές του ανωτέρω βρέθηκαν: 

·  Τρεις σουγιάδες, ελβετικού τύπου, με μήκος λάμας επτά εκατοστών έκαστος (7 εκ.),
· Ένας σουγιάς με μήκος λάμας οκτώ εκατοστών και πενήντα χιλιοστών (8,50 εκ.), 
· Δύο πολυεργαλεία με μήκος λάμας έξι και τεσσάρων εκατοστών αντίστοιχα (7 εκ.) και
· Ένας χαρτοκόπτης με μήκος λάμας επτά εκατοστών (7 εκ.).
Από τη Λιμενική Αρχή της Ηγουμενίτσας που διενεργεί την προανάκριση, κατασχέθηκαν όλα τα ανωτέρω ανευρεθέντα, καθώς και τα πλαστά έγγραφα.
*****
Τις πρωινές ώρες χθες, συνελήφθη ένας 65χρονος ημεδαπός για παράβαση του άρθρου 386 του Π.Κ. «Απάτη» από στελέχη της Λιμενικής Αρχής των Νέων Μουδανιών. Συγκεκριμένα, ο 65χρονος κατελήφθη να έχει προβεί σε εκμετάλλευση για ίδιον όφελος του τεχνητού λιμένα Γλαροκάβου Δήμου Κασσάνδρας Χαλκιδικής με αμοιβή επιτρέποντας την προσέγγιση και τον ελλιμενισμό των εισερχόμενων σε αυτόν σκαφών, προκαλώντας εσφαλμένη εντύπωση περί διαχείρισης και εκμετάλλευσης του τεχνητού λιμένα, με σκοπό την αποκόμιση οικονομικού οφέλους. Ακολούθησε νομότυπη έρευνα στον χώρο διαμονής του ανωτέρω, στον «Γλαρόκαβο» του Δήμου Κασσάνδρας, κατά την οποία βρέθηκαν και κατασχέθηκαν τρεις φιάλες καταδύσεων, δύο εξωλέμβιοι κινητήρες και το χρηματικό ποσό των χιλίων τετρακοσίων πενήντα ευρώ (1.450 €). Προανάκριση διενεργείται από το Β΄ Λιμενικό Τμήμα των Νέων Μουδανιών του Κεντρικού Λιμεναρχείου Θεσσαλονίκης.
Διαθέσιμο φωτογραφικό υλικό έχει αναρτηθεί στο www.hcg.gr

